b"\n_START_ARTICLE_\nJason Denayer\n_START_SECTION_\nSeurajoukkueura\n_START_PARAGRAPH_\nDenayer siirtyi Manchester Cityyn vuonna 2013 ranskalaisesta jalkapalloakatemiasta. Kauden 2014\xe2\x80\x932015 h\xc3\xa4n oli lainalla Skotlannin valioliigan Celtic FC:ss\xc3\xa4, jossa h\xc3\xa4n pelasi 29 ottelua viimeistellen viisi maalia ja juhlien kauden p\xc3\xa4\xc3\xa4tteeksi valioliigan ja Skotlannin cupin voittoa. H\xc3\xa4n debytoi kauden aikana my\xc3\xb6s Eurooppa-liigassa. Denayer valittiin my\xc3\xb6s liigan t\xc3\xa4hdist\xc3\xb6\xc3\xb6n._NEWLINE_Kes\xc3\xa4ll\xc3\xa4 2015 Denayer palasi takaisin Manchester Cityyn ja p\xc3\xa4\xc3\xa4si seuran edustusjoukkueeseen mukaan. H\xc3\xa4net kuitenkin lainattiin elokuun lopussa kauden mittaisella lainasopimuksella Turkin Superliigassa pelaavaan Galatasarayhin. H\xc3\xa4n debytoi Mestarien liigan ottelussa Atl\xc3\xa9tico Madridia vastaan syyskuussa 2015._NEWLINE_Sittemmin Denayer pelasi lainasopimuksella englantilaisseura Sunderlandissa ja uudelleen Galatasarayssa, kunnes kes\xc3\xa4ll\xc3\xa4 2018 h\xc3\xa4net myytiin ranskalaisseura Olympique Lyonnais'hen.\n_START_SECTION_\nMaajoukkueura\n_START_PARAGRAPH_\nDenayerin \xc3\xa4iti on kongolainen ja is\xc3\xa4 belgialainen, joten h\xc3\xa4n olisi voinut valita Belgian sijaan maajoukkueekseen my\xc3\xb6s \xc3\xa4itins\xc3\xa4 kotimaan. Denayer on kuitenkin pelannut Belgian nuorten maajoukkueissa. H\xc3\xa4n debytoi Belgian jalkapallomaajoukkueessa maaliskuussa 2015 EM-karsintaottelussa Israelia vastaan."